"לא היינו איכותיים, מפה אפשר רק להתקדם"
דראפיץ' דיבר על ההכנות של נתניה בפגרה: "באה בזמן טוב"
אחרי שיצאה לפגרה עם חיוך קטן בזכות הניצחון על הפועל רעננה, שקטע רצף של חמישה הפסדים בליגה, מכבי נתניה תקווה להמשיך במומנטום החיובי כשתתארח באצטדיון סמי עופר מול הפועל חיפה. לקראת ההתמודדות, קיים סלובודן דראפיץ' מסיבת עיתונאים בה דיבר על ההכנה של קבוצתו, על שחקני המפתח ועל התזמון של הפגרה.
"סוף סוף אפשר קצת לחייך, אבל יש לנו הרבה מחשבות על העתיד ומה נעשה", אמר המאמן. "הפסדנו לפני הפגרה הרבה נקודות שלא היינו צריכים להפסיד והרבה אנשים אמרו שבמזל ניצחנו את המשחק האחרון. בעיניי כן היינו מחויבים והמזל הולך עם מי שיש לו פנים טובות. קיבלנו קבוצה שנלחמת, אמנם לא משחקת את הכדורגל הכי איכותי שיש, אבל מפה אפשר רק להתקדם קדימה".
"עבור מאמן כל שבוע הוא קריטי. הפסדנו שלושה משחקים שלא היינו טובים בהם. מכבי חיפה, בית"ר ירושלים וב"ש היו טובות יותר מאיתנו. כל השאר שהפסדנו להם לא היינו צריכים להפסיד. אנחנו נשחק מול הפועל חיפה ועירוני ק"ש, ואנחנו כן רואים שאנחנו יכולים טובים מהן ויכולים לקחת מולן נקודות. מול מכבי ת"א? צריך לתפוס את השחקנים ביום טוב ולהיות 150 אחוזים בכושר".
דראפיץ' היה מרוצה מהתזמון של הפגרה: "הפגרה באה טוב. בנינו ושינינו כמה דברים ואנחנו מרגישים יותר כמו קבוצה. בסופו של דבר נדע רק אחרי המשחק אם הפגרה הייתה טובה או לא. במשחקי אימון אתה עושה הרבה שינויים בין מחצית למחצית. אני יכול להיות שמח שכבשנו הרבה, לא שיחקנו מעולם כדורגל כזה והשחקנים הפצועים חזרו, אז יש לנו סגל מלא יותר. אפשר להתבאס על הגולים שספגנו, אנחנו צריכים לעבוד על הדברים האלה. אבל היה משחק התקפה טוב. הפועל חיפה קבוצה מסוכנת וטובה בסמי עופר ונצטרך להיות במיטבנו".
על גבי קניקובסקי שזומן לנבחרת: "הוא זומן דווקא בתקופה פחות טובה ואני חושב שהוא היה צריך להיות מוזמן קודם לכן כשהיה בכושר טוב. אני שמח בשבילו, הוא צריך להיות שם ואני שמח שהמאמנים ראו אותו למרות שהקבוצה משחקת פחות טוב. חשוב שהם הצליחו לראות אותו כשחקן בודד".
המאמן גם התייחס לאחד משחקני המפתח שלו: "אני חושב שפאטוס בצ'יראי הגיע אחרי הפגרה יותר טוב ובעיניי גם מול רעננה הוא היה בסדר. אנחנו זוכרים שהוא היה המצטיין בשנה שעברה ומבין את השאלות האלה. הוא כן צריך לתת יותר ממה שהוא נותן, אבל גם כולנו, גם המאמן שלו צריך לתת יותר ממה שנתן בשנה שעברה. כל אחד צריך לתת יותר מעצמו".